Броят на пропагандните материали в българското интернет и медийно пространство, които системно атакуват демократичните институции, гражданските активисти и разделението на властите, нараства над 30 пъти от лятото на 2013 до края на 2016 г.

Това е една от основните констатации на изследването "Антидемократичната пропаганда в България", представено във вторник от Фондацията за хуманитарни и социални изследвания. То обхваща 3080 сайта и блога на български език за периода между 2013 и 2016 г., както и 3305 публикации в 8 мейнстрийм медии за периода от ноември 2015 г. до ноември 2016 г.

Авторите на изследването са анализирали ключови думи и изрази, системно повтарящи се в публикации по сходни теми, използвайки системата за онлайн медиен мониторинг, измерване и анализ SENSIKA.

Освен това детайлно са разгледали съдържанието на общо 3305 статии, публикувани от 8 конкретни медии, характеризирани като разпространяващи пропагандно съдържание – сайтовете "Поглед.инфо", "Гласове", "Русия днес" и ПИК, вестниците "Труд", "Дума" и "Уикенд", както и списанието "А-спекто".

Мониторингът над въпросните 8 медии представлява представителна извадка от първоначалното започналото наблюдение над общо 20 средства за информация, сред които са попаднали редица други сайтове, като "Дневник" и Mediapool, например. В мониторинга не попадат сайтове – генератори на новини, както и анонимни "еднодневки", зад които не стои редакционен екип.

Впоследствие от изследването са изключени и медиите, в които не се наблюдават публикации, характеризиращи се със своята повтаряемост, анонимност и липса на различни гледни точки при представянето на разглежданите теми, обясни ръководителят на проекта Димитър Вацов.

Пропагандата традиционно е евроскептична, антиамериканска и проруска

Антидемократичната пропаганда в България започва да бележи стабилен ръст през 2013 г. Случайно или не това е периодът на многочислените граждански протести срещу назначението на Делян Пеевски за шеф на ДАНС, прераснали в бунт срещу модела "КОЙ".

Авторите на изследването констатират, че тази антидемократична пропаганда неизменно се отличава със своите евроскептични, антиинституционални, антиграждански, антиамерикански и проруски послания. Освен това системно отхвърля принципите на либералната демокрация.

Изследването откроява 4 основни тематични твърдения, характерни за антидемократичната пропаганда, "които се провеждат в практически всички материали чрез повторение и аранжиране на впечатления, а не чрез аргументи": "САЩ и НАТО са световен хегемон-кукловод, който води война срещу Европа"; "ЕС е враг на Европа. Европа загива заради това, че е обединена"; "Русия е жертва на агресия от страна на Запада. Въпреки това Русия се въздига, а руските военни акции са миротворчески"; "Всички (медии, политици, активисти и т.н.), отправящи искания за разделение на властите, са едно неразличимо цяло и всички те са "чужди агенти".

Според резултатите от изследването евроскептичната пропаганда е нараснала 16 пъти от 2013 г. (109 статии с такова съдържание) до 2016 г. (1841 статии – бел.ред.). Пиковете по тази тема съвпадат изцяло с ключови събития, свързани пряко с руския политически календар, отбеляза един от участниците в изследването Константин Павлов-Комитата.

"Стабилният и устойчив ръст на евроскептическите публикации започва непосредствено след анексията на Крим (март 2014 г.), реагира на гръцката дългова криза и на въведените санкции срещу Русия, за да достигне най-високи пикове около честването на годишнината от анексирането на Крим (март 2015, 91 публикации месечно), влизането на руските войски в Сирия (септември 2015, 277 публикации) и отново се усилва като реакция на срещата на НАТО във Варшава (юли 2016, 283 публикации за месеца)", се казва доклада на Фондацията за хуманитарни и социални изследвания.

Успоредно с това се засилват и анти-САЩ и анти-НАТО материалите в българското интернет и медийно пространство. Докато преди 2013 г. почти изцяло липсват публикации с подобно пропагандно съдържание, то след началото на Евромайдана в Украйна през ноември 2013 г. се наблюдава масирано покачване на разпространението им.

"Големият ръст на анти-натовското и анти-американското говорене следва руската прокремълска преса в отговор на ескалацията на санкциите срещу Русия, за да достигне пик около честването в Руската федерация на анексията на Крим през 2015 г. (над 400 статии за месец)", посочват авторите на изследването.

Въпреки че антидемократичната пропаганда борави основно с негативни внушения, в нея понякога се наблюдават и "добри примерни", като Брекзит, някои изказвания на унгарския премиер Виктор Орбан и други действия, подкопаващи най-общо доверието в ЕС и НАТО.

"Новоизбраният американски президент Доналд Тръмп е посочван преди встъпването си в длъжност като добър пример. Аргументите за това са, че се отнася лошо към идеята за правата и към политическите институции. Няма нито една институция, която да е посочена като добър пример. Всички добри примери са анти-институционални", констатират още от Фондацията за хуманитарни и социални изследвания.

За последните три години 23 пъти нарастват статиите срещу гражданския процес

Успоредно с тези тенденции се наблюдава лавинообразно нарастване на публикациите, които отхвърлят политическата класа, политическия елит, конкретни техни представители, конкретни граждански движения, но и гражданския процес като цяло в България. Пропагандните статии на тази тема са се увеличили 23 път – от 494 през 2013 г. до 11 394 през 2016 г.

"Вътрешнополитически нарастването на броя публикации срещу българския политически процес и институционализъм, освен руския политически календар има и други времеви репери. Например: началото на 43-тото Народно събрание и съставянето на правителство през есента на 2014 г., гей-парадът в София от 27 юни 2015 г., оказалата се невярна новина за отпадане на "турското робство" от учебните програми през януари 2016 г. Макар българската антидемократична пропаганда да е проруска, острието ѝ е насочено най-вече навътре: тя служи за разправа най-вече с вътрешни политически и икономически опоненти", отбелязват авторите на изследването.

В него се подчертава, че не е установена медия, която трайно и официално да използва контрапропаганден език, който се наблюдава най-вече като русофобски, но е маргинален и употребите му са значително по-малко.

Като пример в тази посока е посочен сравнителен анализ на употребата на ключовите думи "соросоид" и "рубладжия". Първата има десетки синоними, използвани в различни медии и блогове, като "грантаджии", "еврогейове" и други, за разлика от втората.

Мониторингът е засякъл общо 508 съвпадения при търсене с "рубладжии" и 2188 съвпадения на "соросоиди" за периода 1.01.01.2013 – 31.12.2016 г. Общата употреба на пропагандния епитет "соросоид" надхвърля над четири пъти контра-пропагандната употреба на "рубладжия". Освен това вторият епитет практически отсъства от мейнстрийм медиите, за разлика от първия.

Наблюдението над осемте конкретни медии показва, че анонимните или редакционно подписани материали са почти 1.5 пъти повече от авторските. Най-много от авторските пропагандни статии в тези издания (56%) са посветени на темата "Продажните елити на България", докато най-много от анонимните материали (45%) са свързани с "Въздигането на Русия"

"Жанрово сред материалите по тема "Въздигането на Русия" доминират анонимните репортажи, а по тема "Залезът на Запада" доминират мненията. Те са еднообразни, повтарящи се, без алтернативни гледни точки", констатират още авторите на изследването.

ПИК е лидер при анонимките, "А-спекто" – в пропагандата срещу САЩ

Най-много неподписани материали има в медиите с най-висок интензитет на публикуване на засечени пропагандни материали – ПИК и "Поглед.инфо". Сайтът на Недялко Недялков доминира класацията с 21% от всички анонимни или редакционно подписани публикации в базата данни. Едва 2% от авторските материали, попаднали изследването, са от ПИК.

"Поглед.инфо" пък практически не генерира свое съдържание, а препечатва – едва 197 от 1030 обработени материала са създадени от редакцията и за медията. Всичко друго е препечатано най-често от "Русия днес", "А-спекто", "Гласове", "Дума", "Руски дневник", "Взгляд". Сред информационните агенции фаворитите на изданието са БГНЕС, ТАСС и РИА "Новости", констатират от Фондацията за хуманитарни и социални изследвания.

Авторите на изследването разделят наблюдаваните от тях мейнстрийм медии най-основно на три типа: геополитически пропагандисти ("Русия днес", "А-спекто" и ПИК), медии, използващи пропагандните фигури за вътрешнополитически цели ("Труд", "Дума", "Уикенд"), както и такива, които съчетават геополитическа пропаганда с вътрешнополитически внушения ("Поглед.инфо" и "Гласове").

При анализа на всичките 3305 архивирани публикации се открояват и "любимите герои" на въпросните медии – САЩ и лидерът на ГЕРБ Бойко Борисов. Образът на Щатите като отрицателен герой номер 1 се появява с най-висока честота в "А-спекто", следван от "Русия днес". Образът на Бойко Борисов обаче е силно поляризиран – с много висока честота се среща в "Дума" и "Поглед.инфо" и с изключително ниска в ПИК и "Труд".